Rozhodnutie Komisie
zo 14. februára 2001
týkajúce sa rozhodnutia o možnosti zaradenia určitých účinných látok do prílohy I smernice Rady 91/414/EHS
(oznámené pod číslom dokumentu C (2001) 374)
(Text s významom pre EHP)
(2001/134/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2000/80/ES [2] (ďalej uvádzaná ako "smernica"),
so zreteľom na nariadenie Komisie (EHS) č. 3600/92 z 11. decembra 1992 stanovujúce podrobné pravidlá na implementáciu prvého stupňa programu práce uvedenej v článku 8 ods. 2 smernice Rady 91/414/EHS o uvedení prípravkov na ochranu rastlín na trh [3], naposledy doplnenej a zmenenej nariadením Komisie (ES) č. 2266/2000 [4], a najmä na jeho článok 7 ods. 3A písmena d) a 7 ods.4,
keďže:
(1) nariadenie Komisie (ES) č. 933/94 z 27. apríla 1994 stanovilo účinné látky prípravkov na ochranu rastlín a vymenovanie spravodajských členských štátov na implementáciu nariadenia Komisie (EHS) č. 3600/92 [5], naposledy zmeneného a doplneného nariadením (ES) č. 2230/95 [6], určilo spravodajské členské štáty a oznamovateľov pre každú účinnú látku;
(2) článok 7 nariadenia (EHS) č. 3600/92 stanovil, že pre každú účinnú látku, pre ktorú bol vymenovaný spravodajca, členský štát preskúma dokumentáciu a predloží Komisii hodnotiacu správu o informáciách predloženými oznamovateľmi v súlade s ustanoveniami článku 6 ods.1 uvedeného nariadenia;
(3) po prijatí týchto správ od spravodajských členských štátov, ich Komisia v súlade s vyššie uvedeným článkom distribuovala členským štátom na účely ich informovania a na uskutočnenie konzultácií s expertmi členských štátov, ako aj s hlavnými oznamovateľmi, ako je to stanovené v článku 7 ods.3 nariadenia (EHS) č.3600/92;
(4) z posúdení uskutočnených na základe veľkého počtu účinných látok sa ukazuje, že predložené informácie nie sú postačujúce na určenie, či prípravky na ochranu rastlín obsahujúce príslušnú účinnú látku na základe navrhovaných podmienok použitia spĺňajú vo všeobecnosti požiadavky stanovené v článku 5 ods.1 písm. a) a b) smernice. Preto nie je v súčasnosti možné rozhodnúť, či zaradiť takéto účinné látky do prílohy I smernice;
(5) článok 8 ods.3 smernice stanovuje, že členské štáty majú zaviesť požiadavky článku 4 ods.1 písm. b) i) až v) a c) až f) v súlade s vnútroštátnymi opatreniami týkajúcimi sa poskytovaných údajov. Posúdenie uvedené v úvodnej časti 4 nezahrňuje okolnosti, ktoré nemôžu byť zmiernené príslušnými administratívnymi opatreniami na úrovni členských štátov týkajúcimi sa zníženia rizika. Preto nie je adekvátne v tomto štádiu dočasne zakázať prípravky na ochranu rastlín obsahujúce uvedené účinné látky skôr, než budú poskytnuté a vyhodnotené doplňujúce vyžadované informácie. Preto by malo byť prijaté rozhodnutie o odklade rozhodnutia o možnom zaradení takýchto účinných látok do prílohy I smernice;
(6) na základe podrobnej diskusie v Stálom výbore pre zdravie rastlín a v súlade so stanoviskom príslušného výboru, Komisia určila doplňujúce údaje potrebné na to, aby bolo možné stanoviť, či látky uvedené v úvodnej časti 4 spĺňajú požiadavky článku 5 smernice. Spravodajské členské štáty budú preto podrobne informovať oznamovateľov o všetkých doplňujúcich štúdiách a informáciách, ktoré by sa vyžadovali na preukázanie, že tieto požiadavky sú splnené;
(7) aby sa umožnilo členským štátom a Komisii plánovať ich prácu, má byť vyvinuté bezvýhradné úsilie o poskytnutie doplňujúcich informácií vyžadovaných oznamovateľmi, ak má spravodajský členský štát a Komisia pokračovať v hodnotiacom procese. Aby sa umožnilo Komisii dokončiť jej prácu na programe ustanovenom nariadením (EHS) č. 3600/92 v primeranom čase, má byť stanovený termín, do ktorého musia oznamovatelia pre tieto látky doplniť ich dokumentačné súbory údajov. Tento termín musí byť čo najkratší pri zohľadnení času potrebného na uskutočnenie potrebných štúdií;
(8) ak sa pre konkrétnu účinnú látku nesplnia požiadavky tohto nariadenia týkajúceho sa predloženia potrebných informácií, zainteresované strany to nezbavuje možnosti podania žiadosti o zaradenie tejto látky do prílohy I smernice, v súlade s postupmi uvedenými v článku 6 ods. 2 v neskoršom termíne;
(9) toto rozhodnutie nemá vplyv na žiadne kroky, ktoré môže podniknúť Komisia v neskoršom štádiu vo vzťahu k týmto účinným látkam v rámci smernice Rady 79/117/EHS [7], naposledy zmenenej a doplnenej smernicou Komisie 91/118/EHS [8],
PRIJALA TOTO ROZHODNUTIE:
Článok 1
Pre účinné látky uvedené v prílohe tohto rozhodnutia sa odkladá rozhodnutie o možnosti ich zaradenia do prílohy I smernice 91/414/EHS až do poskytnutia informácie uvedenej v článku 2.
Článok 2
Spravodajské členské štáty budú informovať oznamovateľov každej účinnej látky uvedenej v prílohe tohto rozhodnutia o doplňujúcich štúdiách a informáciach, ktoré Komisia po konzultácii so Stálym výborom pre zdravie rastlín označila za nevyhnutné na doplnenie ich dokumentačných súborov údajov tak, aby všetky požiadavky prílohy II a prílohy III smernice boli splnené pre navrhovaný rozsah použitia.
Každý spravodajský členský štát bude informovať každého oznamovateľa, ktorého sa to týka, že ak je žiaduce, aby spravodajca a Komisia pokračovali v hodnotiacom procese so zreteľom na zaradenie látky do prílohy I smernice, musí oznámiť spravodajcovi a Komisii do troch mesiacov od uverejnenia tohto rozhodnutia, že boli podniknuté kroky na to, aby dokumentačný súbor údajov splnil požiadavky príloh II a III smernice najneskôr v termíne určenom v prílohe tohto rozhodnutia a ihneď predložiť štúdie a informácie odkazované v predchádzajúcom odstavci, najneskôr v termíne určenom v tejto prílohe.
Článok 3
Ak pre niektoré účinné látky nebudú doručené potrebné informácie do termínu stanovenom v článku 2, spravodajský členský štát bude o tom bezodkladne informovať Komisiu, najneskôr do dvoch mesiacov.
Článok 4
Toto rozhodnutie je adresované členským štátom. Spravodajské členské štáty budú o tomto rozhodnutí bezodkladne informovať oznamovateľov účinných látok vzťahujúcich sa k článku 1 tohto rozhodnutia.
V Bruseli 14. februára 2001